
Text rozhodnutia
Súd: Krajský súd Bratislava Spisová značka: 4Cob/116/2019 Identifikačné číslo súdneho spisu: 1717200054 Dátum vydania rozhodnutia: 08. 10. 2019 Meno a priezvisko sudcu, VSÚ: JUDr. Elena Kúšová ECLI: ECLI:SK:KSBA:2019:1717200054.1 Uznesenie Krajský súd v Bratislave v senáte zloženom z predsedníčky senátu JUDr. Eleny Kúšovej a členiek senátu JUDr. Tatiany Pastierikovej a JUDr. Dany Šiffalovičovej, v právnej veci žalobcu Stavebné bytové družstvo Bratislava I., Palackého 24, 811 02 Bratislava, IČO: 00 169 226, proti žalovanému HM 67, spol. s r.o., Komenského 16, 902 01 Pezinok, IČO: 36 829 242, zast. JUDr. Ing. Ivan Bošanský, advokát, Jašíkova 2, 821 03 Bratislava, o zaplatenie nájomného vo výške 4.068,62 eur, o odvolaní žalobcu proti rozsudku Okresného súdu Pezinok, č.k. 36Cb/2/2017 - 91 zo dňa 3. decembra 2018, v znení opravného uznesenia č.k. 36Cb/2/2017 - 104 zo dňa 31. januára 2019, o návrhu žalobcu na zámenu účastníkov konania, takto r o z h o d o l : Krajský súd v Bratislave vyhovuje návrhu žalobcu na zmenu účastníka konania na strane žalobcu tak, že na miesto doterajšieho žalobcu, Stavebné bytové družstvo Bratislava I., Palackého 24, 811 02 Bratislava, IČO: 00 169 226, vstupuje obchodná spoločnosť Bytkomfort - BA, a.s., Železničiarska 13, 811 04 Bratislava, IČO: 35 736 275. o d ô v o d n e n i e : 1. Okresný súd Pezinok rozsudkom č.k. 36Cb/2/2017 - 91 zo dňa 3. decembra 2018, v znení opravného uznesenia č.k. 36Cb/2/2017 - 104 zo dňa 31. januára 2019 rozhodol tak, že žalobu v celom rozsahu zamietol a žalovanému voči žalobcovi priznal nárok na náhradu trov súdneho konania, o ktorej výške bude rozhodnuté osobitným uznesením. Proti tomuto rozhodnutiu podal v zákonom stanovenej lehote odvolanie žalobca. 2. Dňa 7.8.2019 bolo Krajskému súdu v Bratislave doručené podanie žalobcu označené ako „Návrh na zámenu účastníkov konania“, kde žalobca oznámil, že výpoveďou Zmluvy o výkone správy č. XXX/ XXXX zo dňa 29.3.2018 a uzavretím novej Zmluvy o výkone správy s novým správcom, bola postúpená pohľadávka žalobcu v celosti voči žalovanému, nástupcovi, obchodnej spoločnosti Bytkomfort - BA, a.s., Železničiarska 13, 811 04 Bratislava, IČO: 35 736 275. Navrhol preto, aby súd v súlade s ust. § 80 ods. 1 - 3 zákona č. 160/2015 Z.z. pripustil zámenu účastníkov konania tak, že doterajší žalobca, Stavebné bytové družstvo Bratislava I., Palackého 24, 811 02 Bratislava, IČO: 00 169 226 z konania vystúpil a do konania namiesto neho vstúpila obchodná spoločnosť Bytkomfort - BA, a.s., Železničiarska 13, 811 04 Bratislava, IČO: 35 736 275. 3. Podľa § 80 ods. 1 Civilného sporového poriadku, ak po začatí konania nastala právna skutočnosť, s ktorou sa spája prevod alebo prechod práv, alebo povinností, o ktorých sa koná, môže žalobca navrhnúť, aby do konania na jeho miesto alebo na miesto žalovaného vstúpil ten, na koho boli tieto práva alebo povinnosti prevedené alebo na koho prešli. Podľa § 80 ods. 2 CSP súd vyhovie návrhu podľa odseku 1, ak sa preukáže, že po začatí konania došlo k prevodu alebo prechodu práva alebo povinnosti a ak s tým súhlasí, ten, kto má vstúpiť na miesto žalobcu. Právne účinky spojené s podaním žaloby, zostávajú zachované. Podľa § 80 ods. 3 CSP ten, kto vstupuje do konania, prijíma stav ku dňu jeho vstupu. 4. Dňa 12.8.2019 pôvodný žalobca, Stavebné bytové družstvo Bratislava I. odvolaciemu súdu doručil Zmluvu o výkone správy č. XXX/XXXX zo dňa 19.6.2019 a vypovedanie Zmluvy o výkone správy č. XXX/XXXX zo dňa 29.3.2018. 5. Výzvou zo dňa 11.9.2019, adresátovi doručenou dňa 24.9.2019, odvolací Krajský súd v Bratislave požiadal spoločnosť Bytkomfort - BA, a.s., Železničiarska 13, 811 04 Bratislava, aby v lehote 10 dní Krajskému súdu v Bratislave oznámila, či so vstupom do konania, vedenom na OS Pezinok pod sp. zn. 36Cb/2/2017 a na KS v BA vedenom pod sp. zn. 4Cob/111/2019 namiesto žalobcu, súhlasí. 6. Dňa 26.9.2019 bolo Krajskému súdu v Bratislave doručené oznámenie spoločnosti UNITED LAWYERS advokátska kancelária s.r.o., Mliekarenská 2, 821 09 Bratislava, IČO: 36 662 291, o prevzatí právneho zastúpenia spoločnosti Bytkomfort - BA, a.s., Železničiarska 13, 811 04 Bratislava, IČO: 35 736 275 a súčasne vyjadrenie súhlasu so vstupom do konania, v súlade s ust. § 80 ods. 2 zák. č. 160/2015 Z.z., vedenom na Krajskom súde v Bratislave pod sp. zn. 4Cob/116/2019 na strane žalobcu. 7. Vzhľadom na vyššie uvedené Krajský súd v Bratislave ako súd odvolací rozhodol o návrhu žalobcu na zmenu účastníkov konania na strane žalobcu, v súlade s ust. § 80 ods. 1, 2 a 3 CSP, tak, ako je uvedené vo výrokovej časti tohto rozhodnutia. 8. Toto uznesenie bolo členmi senátu prijaté pomerom hlasov 3 : 0 (§ 393 ods. 2 posledná veta CSP). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

